El Lissitzky

El Lissitzky, jaiotza-izenez Lazar Markovitx Lisitski, errusieraz Ла́зарь Ма́ркович Лиси́цкий (Smolensk, Errusia, 1890eko azaroaren 23a - Mosku, Errusia, 1941eko abenduaren 30a) errusiar margolaria, tipografoa eta marrazkilaria izan zen. Arte abstraktuaren aitzindaria izan zen XX. mendearen hasieran.

 Biografia 
Ingeniaritza ikasketak egin zituen Alemanian eta 1919an itzuli zen Errusiara, Marc Chagallen eskutik, eta Vitebskeko Arte Eskolan aritu zen irakasle. Han ezagutu zuen Kazimir Malevitx, geometria-formen nagusigoa alor orotan eskatzen zuen artista, eta haren eraginpean hasi zen Lissitzky bere Proun geometria-sailetan. Berebiziko eragina izan zuten lan haiek konstruktibismoaren sorreran.

Moskuko Arte Eskolako irakasle hasi zen 1921ean, baina gobernu sobietarrak arte modernoaren aurka jo zuenean, alde egin zuen. Alemaniara joan eta László Moholy-Nagy artista hungariarrarekin jardun zuen. 1929an Moskura itzuli zen, eta ikerketa berriak egin zituen konstruktibismoaren alorrean. Eragin handia izan zuen Europako mendebaldean.

 Erreferentziak 

Kategoria:Smolensk oblasteko jendea
Kategoria:Errusiako margolariak
Kategoria:Errusiako juduak
Kategoria:Konstruktibismoa
Kategoria:Errusiako diseinatzaileak
Kategoria:Moskun hildakoak
Kategoria:Yiddish hiztunak